กรุงศรีจับมือโลตัส เตรียมวงเงินกว่า 6,000 ล้านบาท เร่งช่วย SME
กรุงศรี เตรียมวงเงินกว่า 6,000 ล้านบาท พร้อมปล่อยสินเชื่อเพื่อผู้ประกอบการ SME ที่เป็นคู่ค้าของโลตัสช่วยเพิ่มสภาพคล่อง
30 ก.ค. 2564

นางสาวดวงกมล ลิมป์พวงทิพย์ ประธานคณะเจ้าหน้าที่ด้านลูกค้าธุรกิจ SME ธนาคารกรุงศรีอยุธยา จำกัด (มหาชน) เปิดเผยว่า “ธนาคารได้เตรียมวงเงินกว่า 6,000 ล้านบาท พร้อมปล่อยสินเชื่อเพื่อผู้ประกอบการ SME ที่เป็นคู่ค้าของโลตัส ซึ่งโดยเฉพาะในช่วงวิกฤต COVID-19 นี้ ผลกระทบที่เกิดขึ้นทำให้ SME มีความต้องการสินเชื่อเพื่อนำไปเป็นเงินทุนเพิ่มเติมในการหมุนเวียนธุรกิจอย่างเร่งด่วน ซึ่งธนาคารเล็งเห็นถึงข้อสำคัญในเรื่องนี้ จึงได้เร่งปล่อยสินเชื่อผ่าน Krungsri Digital Supply Chain Solution ที่ตอบโจทย์ทั้งในเรื่องวงเงินที่เพียงพอต่อธุรกิจและความสะดวกรวดเร็ว โดยเป็นสินเชื่อวงเงินกู้เบิกเกินบัญชี (OD) ที่ให้วงเงินขึ้นอยู่กับธุรกรรมปริมาณการขายสินค้า พร้อมอัตราดอกเบี้ยพิเศษที่ต่ำกว่าอัตราดอกเบี้ย OD ทั่วไป สามารถกู้ได้โดยไม่ต้องใช้หลักทรัพย์ค้ำประกันแต่อย่างใด อีกทั้งอนุมัติง่ายเมื่อเป็นคู่ค้าของโลตัสและสามารถเบิกใช้สะดวกรวดเร็วแบบ Real Time ผ่าน Krungsri Digital Supply Chain Platform กรุงศรีเชื่อว่าโปรแกรมสินเชื่อนี้จะเป็นตัวช่วยที่ดีให้กับธุรกิจทั้งในการเสริมสภาพคล่องทางการเงินในช่วงสถานการณ์ COVID-19 และไม่พลาดโอกาสธุรกิจเมื่อกำลังซื้อของผู้บริโภคกลับมาอีกครั้ง รวมถึงธนาคารยังพร้อมให้ความช่วยเหลือผู้ประกอบการ SME คู่ค้าของโลตัสผ่านมาตรการอื่นของธนาคารด้วยเช่นกัน อาทิ มาตรการสินเชื่อฟื้นฟู ตามพ.ร.ก. ฟื้นฟูฯ นอกจากนี้ธนาคารยังได้มีการพูดคุยเพิ่มเติมกับทางโลตัสในการจัดกิจกรรมจับคู่เจรจาธุรกิจระหว่างลูกค้าของธนาคารเองกับโลตัสในเร็วๆ นี้ด้วยเช่นกัน”นายประกอบ เพียรเจริญ ประธานคณะเจ้าหน้าที่ด้านลูกค้าธุรกิจขนาดใหญ่และวาณิชธนกิจ ธนาคารกรุงศรีอยุธยา จำกัด (มหาชน) กล่าวว่า “การร่วมมือกับโลตัสซึ่งเป็นลูกค้าธุรกิจขนาดใหญ่และเป็นพันธมิตรธุรกิจของธนาคารในการร่วมกันช่วยเหลือ SME ในสถานการณ์วิกฤต COVID-19 นี้ เป็นความร่วมมือของทั้งสององค์กรที่ต่างให้ความสำคัญในหลักการทำธุรกิจเพื่อความยั่งยืน ซึ่งความร่วมมือกับโลตัสในครั้งนี้ถือเป็นการตอบโจทย์มิติด้านสังคมตามกลยุทธ์ด้าน ESG ของธนาคาร อีกทั้งยังเป็นไปตามกลยุทธ์ในเรื่องการมุ่งเน้นเสริมสร้างศักยภาพของห่วงโซ่ธุรกิจ (Value Chain / Supply Chain) ด้วยการประสานประโยชน์ของกลุ่มลูกค้าธุรกิจเข้าด้วยกัน”นางสาวสลิลลา สีหพันธุ์ ประธานเจ้าหน้าที่บริหารด้านบุคคลและความยั่งยืน โลตัส กล่าวว่า “โลตัสให้การสนับสนุนผู้ประกอบการรายย่อย SME มาอย่างต่อเนื่องผ่านการรับซื้อสินค้าเพื่อวางจำหน่ายในช่องทางการขายของเราทั้งในสาขาและออนไลน์ รวมถึงการพัฒนาศักยภาพผู้ประกอบการ SME ให้สามารถเติบโตได้อย่างยั่งยืน ที่ผ่านมา ในช่วงการแพร่ระบาดของ COVID-19 ที่ส่งผลกระทบเป็นวงกว้างโดยเฉพาะกับผู้ประกอบการรายย่อย SME โลตัสได้มีการช่วยเหลือ SME ด้วยมาตรการต่างๆ อาทิ การเปิดพื้นที่ของสาขาเพื่อให้ผู้ประกอบการรายย่อยมาจำหน่ายสินค้าได้โดยไม่เสียค่าใช้จ่ายโดยการร่วมมือกับกระทรวงพาณิชย์ การร่วมมือกับกระทรวงการพัฒนาสังคมและความมั่นคงของมนุษย์สนับสนุนผู้ประกอบการรายย่อยคุณแม่เลี้ยงเดี่ยวด้วยอุปกรณ์ประกอบอาชีพ เงินทุน และองค์ความรู้ การรับซื้อผลผลิตที่ล้นตลาด และการจับคู่เจรจาธุรกิจกับผู้ประกอบการ SME ทุกเดือน เพื่อนำสินค้าคุณภาพมาวางจำหน่ายในช่องทางการขายของโลตัส การร่วมมือกับกรุงศรีครั้งนี้ในการปล่อยสินเชื่อเพื่อผู้ประกอบการ SME ที่เป็นคู่ค้าของเรา เป็นมาตรการการสนับสนุนทางการเงินที่จะช่วยให้ผู้ประกอบการรายย่อยสามารถผ่านวิกฤต COVID-19 ไปได้ และพัฒนาธุรกิจให้เติบโตได้อย่างมั่นคงและยั่งยืนในอนาคต"